**Φιλοσοφία – Σκοπιμότητα προγράμματος**

Σκοπός του προγράμματος είναι η εκπαίδευση των μαθητών/τριών σε θέματα που αφορούν την Οδική Ασφάλεια μέσα από το πρίσμα της κοινωνικής πολιτειότητας και ειδικότερα εντός του πλαισίου της τοπικής κοινότητας. Θα διερευνηθούν οι διαστάσεις της Οδικής Ασφάλειας με άξονα τον ενεργό πολίτη και τη συμβολή της σχολικής κοινότητας στην αυτό – προστασία και ευαισθητοποίηση στην Κυκλοφοριακή Αγωγή. Θα εξεταστούν η μετακίνηση από το σπίτι προς το σχολείο και ζητήματα τα οποία επηρεάζουν την καθημερινότητα των μελών της μαθητικής κοινότητας, με απώτερο στόχο την υποβολή των αποτελεσμάτων του προγράμματος στον τοπικό δήμο.

Μέσα από το πρόγραμμα οι μαθητές/τριες ακολουθώντας τα μονοπάτια της εμπειρικής και διερευνητικής μάθησης, θα συστηθούν μέσα από μια διαφορετική ματιά, θα εντοπίσουν και θα φωτογραφήσουν επικίνδυνα σημεία της καθημερινής τους διαδρομής από και προς το σχολείο, θα καταγράψουν τις παρατηρήσεις τους, θα πάρουν συνέντευξη από περίοικους της γειτονιάς, θα βιντεοσκοπήσουν, θα συντάξουν ένα κοινό έγγραφο, θα εκπροσωπήσουν το σχολείο στη δημοτική αρχή προκειμένου να κοινοποιήσουν τα ευρήματά τους και τέλος θα αξιολογήσουν και θα αξιολογηθούν.

Μέσα από το συγκεκριμένο εκπαιδευτικό πρόγραμμα των επτά εργαστηρίων επιδιώκεται οι μαθητές/τριες να:

* εμπεδώσουν βασικές έννοιες της Οδικής Ασφάλειας
* μυηθούν σε υγιείς συνήθειες, αντιλήψεις και στάσεις
* προβληματιστούν
* διαμορφώσουν κριτική σκέψη
* καλλιεργήσουν τη λήψη απόφασης
* εξασκήσουν την επίλυση προβλήματος
* αναλάβουν πρωτοβουλίες για θέματα οδικής ασφάλειας
* λάβουν εφόδια και κίνητρα ώστε να σχεδιάσουν δράσεις
* ευαισθητοποιήσουν την εκπαιδευτική οικογένεια
* ενεργοποιήσουν κατοίκους της γειτονιάς
* δραστηριοποιηθούν σε θέματα της κοινότητας
* συμμετέχουν σε θεσμούς
* κατακτήσουν ιδιότητες του ενεργού πολίτη
* προετοιμαστούν για το ρόλο του αυριανού πολίτη
* συλλέξουν και να αναλύσουν δεδομένα
* εμφυσήσουν την οδική συνείδηση και ευσυνειδησία
* αναβαθμίσουν την ποιότητα ζωής της κοινότητας
* αναπτύξουν στρατηγική σκέψη για την οδική ασφάλεια
* ευχαριστηθούν τη διαδρομή… του προγράμματος